TVO:เล็งปรับประมาณาการกำไรเพิ่มขึ้นเหตุราคาถั่วเหลืองในตลาดโลกพุ่ง-ซื้อ
TVO แนวโน้มการปรับประมาณการกำไรสุทธิเพิ่มขึ้นจากเดิมมาจากราคาถั่วเหลืองในตลาดโลกที่เพิ่มขึ้นไป อีกจากความรุนแรงของปรากฏการณ์ลานีญ่าที่จะเพิ่มขึ้นตั้งแต่ช่วงไตรมาส 4/59 จนถึงปี 2560 แนะซื้อราคาเป้าหมาย 32.50 บาท/หุ้น
16 มิ.ย. 2559

บล.เอเซีย พลัส  ระบุในบทวิเคราะห์วันนี้ (16 มิ.ย.) ว่า บริษัท น้ำมันพืชไทย จำกัด (มหาชน) หรือTVO มองเห็นปัจจัยพื้นฐานของถั่วเหลืองในเดือนมิ.ย.เป็นไปในเชิงบวกมากขึ้น หนุนโดยการคาดการณ์สต็อกคงเหลือถั่วเหลืองของประเทศสหรัฐฯ บราซิล และสต็อกคงเหลือทั่วโลกที่ปรับตัวลดลงสำหรับในช่วงปี 2558/59 และปี 2559/60
คาดแนวโน้มเชิงบวกดังกล่าวจะยังคงแข็งแกร่งต่อเนื่องต่อไปตั้งแต่ช่วงครึ่งหลังของปี 2559 จนถึงปี 2560 เนื่องจากสต็อกคงเหลือทั่วโลกที่คาดว่าจะปรับตัวลดลงไปอีก และผลกระทบจากปรากฏการณ์ลานีญ่าที่จะมีมากขึ้นในช่วงเดือนต.ค. 2559 จนถึงมี.ค. 2560
เชื่อราคาถั่วเหลืองในตลาดโลกที่ปรับตัวเพิ่มขึ้นน่าจะเป็นเพียงแค่จุดเริ่มต้นเท่านั้น ยังคงคำแนะนำ “ซื้อ” หุ้น TVO ราคาเป้าหมาย 32.50 บาท/หุ้น เนื่องจากส่วนต่างและมาร์จิ้นที่มีแนวโน้มกว้างขึ้นในภาวะช่วงที่ราคาถั่วเหลืองเป็นขาขึ้น และอัตราผลตอบแทนจากเงินปันผลที่ยังคงสูงถึง 6.6% ในปี 2560 แนวโน้มของการปรับประมาณการกำไรสุทธิเพิ่มขึ้นจากเดิมจะมาจากราคาถั่วเหลืองในตลาดโลกที่เพิ่มขึ้นไปอีกจากความรุนแรงของปรากฏการณ์ลานีญ่าที่จะเพิ่มขึ้นตั้งแต่ช่วงไตรมาส 4/59 จนถึงปี 2560 